स्मिथको दोहोरो शतक
स्टिभ स्मिथले सानदार दोहोरो शतक बनाउँदै आफ्नो पुनरागमन गरेका छन् । उनको प्रयासमा एसेज शृंखलाको इंग्ल्यान्डविरुद्ध चौथो टेस्टमा अस्ट्रेलिया बलियो स्थितिमा पुगेको छ । 
म्यानचेस्टर — स्टिभ स्मिथले सानदार दोहोरो शतक बनाउँदै आफ्नो पुनरागमन गरेका छन् । उनको प्रयासमा एसेज शृंखलाको इंग्ल्यान्डविरुद्ध चौथो टेस्टमा अस्ट्रेलिया बलियो स्थितिमा पुगेको छ । स्मिथले २ सय ११ रन बनाएपछि अस्ट्रेलिया दोस्रो दिन पछिल्लो स्थितिमा ८ विकेट गुमाई ४ सय ७५ रनको स्थितिमा छ । स्मिथले ३१३ बल सामना गर्दै २४ चौका र २ छक्कामा उक्त रन बटुलेका थिए ।दोस्रो टेस्टमा बलले लागेपछि स्मिथले थप खेल्न सकेका थिएनन् । उनले तेस्रो टेस्ट पनि गुमाएका थिए । उनको अनुपस्थितिमा इंग्ल्यान्डले तेस्रो टेस्टमा नाटकीय १ विकेटको जित हात पारेर शृंखला १–१ को बराबरीमा ल्याएको थियो । ओल्ड ट्राफोर्डमा पहिलो दुई दिनको खेलमा स्मिथले फेरि उच्च स्तरको प्रदर्शन गरे । शृंखलामा यो उनको उच्च स्कोर हो भने कम स्कोर ९२ रन रहेको छ । स्मिथले आठपल्ट टेस्टमा १ सय ५० भन्दा माथिको स्कोर बनाएका हुन्, त्यसमा तीनपल्ट इंग्ल्यान्डविरूद्ध नै छ । उनी बिहीबार दुईपल्ट आउट हुँदा रिभ्यूबाट जोगिए । स्मिथको स्थानमा कप्तान बनेका टिम पेनले ५८ रन बनाए । यी दुईले छैटौं विकेटमा १ सय ४५ रन जोडे । अस्ट्रेलियाले दोस्रो सत्रमा कुनै विकेट गुमाएन् । अस्ट्रेलिया ठूलो स्कोरतर्फ अगाडि बढिरहेको र तीव्र गतिका बलर मिचेल स्टार्क शृंखलामा पहिलो टेस्ट खेलिरहेकाले इंग्ल्यान्डसामु कठिन चुनौतीहरू तेर्सिंदै छ । जोफ्रा आर्चरले स्मिथलाई कट एन्ड बोल्ड गर्ने अवसर लिएको भए कथा अर्कै हुनसक्थ्यो । आर्चरकै बलमा लागेर स्मिथ लर्ड्स टेस्टमा घाइते भएका थिए । आर्चरले क्याच लिन नसक्दा विश्व नम्बर एक ब्याट्सम्यान ६५ रनमा थिए । स्मिथले अर्को अवसर १ सय १८ रनमा हुँदा पाए । ज्याक लिचको बलमा बेन स्टोक्सले स्लिपमा स्मिथको क्याच लिए । तर रिप्लेमा त्यो नो बल देखियो । अस्ट्रेलियाले एजबास्टनको पहिलो टेस्ट २ सय ५१ रनले जित्दा स्मिथले १ सय ४४ र १ सय ४२ रन बनाएका थिए । बल टेम्परिङ काण्डमा परेपछि १२ महिना प्रतिबन्धमा बिताएयता पहिलोपल्ट शृंखलामा खेलिरहेका स्मिथले लर्ड्सको दोस्रो टेस्टमा ९२ रन बनाएपछि आर्चरको बलमा ढलेका थिए । बुधबार वर्षाका कारण प्रभावित हुँदा अस्ट्रेलिया १७०–३ को स्थितिमा थियो । स्मिथले ६० रनबाट दिनको खेल सुरु गरेका हुन् । 